石人行
作者：張侃
朝代：宋

paragraphs: 君不見深閨有女禮自防，心事炯然並秋霜。
江頭日日望夫壻，願身成石立道傍。
人傳其下多風雨，天地默與之低昂。
靈犀一點磨不盡，歷歲既遠名獨香。
因思萬物皆歸寓，獨許頑質加冠裳。
刻形肖貌此何態，儼然如在端而莊。
惜哉愚俗竟莫儗，翁媼同處天一方。
嗚呼翁媼計雖得，胡不爲柱支明堂。